I Danmark har vi allerede en nationalsang og en nationalfugl. Nu vil fødevareminister Dan Jørgensen (S) også have udpeget en nationalret. Derfor har vi i dag spurgt nordjyderne, hvilken ret de foretrækker som Danmarks kommende nationalret. Og her er nordjyderne ikke i tvivl. Langt størstedelen af de 133 kommentarer på vores Facebook-profil peger på "Stegt flæsk med persillesauce." I alt 70 nordjyder har skrevet stegt flæsk. På de efterfølgende pladser kommer retter som boller i karry, millionbøf, flæskesteg, frikadeller, tarteletter, hakkebøf og smørebrød. / Kåringen af Danmarks nationalret sker på baggrund af en afstemning i to faser. Først en regional afstemning og derefter en landsdækkende. På baggrund af danskernes forslag til retter vil kokke fra otte regioner fortolke tre hverdagsretter. Kokkene er lokalt forankret i regionerne og kan bruge lokalt producerede råvarer i deres retter, og retterne skal være kendte og appellere til danskerne. De otte finaleretter indgår i en national afstemning, som alle kan deltage i. 20 november bliver Danmarks nationalret kåret.

Referat:
Nordjyderne er ikke i tvivl - Danmarks kommende nationalret skal være stegt flæsk med persillesauce.